Сыт ар цIэрыIуэ зыщIар?
Адыгэ уэрэдыжь жаIэу зэхэсхмэ, япэ дыдэу сигу къэкIыжыр Къуныжь Хьэждалщ. Нартан къыдэкIауэ Мэзан Мударрэ Хьэждалрэ сэ зыри пэсщIынутэкъым.
Хьэждал щIалэщIэу уэрэд жиIэн щIидзащ. Макъамэ и IуэхукIэ ар абы хуеджауэ щытакъым. ЦIыхубэм къахэкIа уэрэджыIакIуэу арат. Иджы хуэдэу куэду уэрэд жызыIэхэр дэ диIакъым. Ауэ уэ зыфIэпщыжыракъым, атIэ къыпхужаIэрщ — Хьэждал сэ сыуэрэджыIакIуэщ жиIэу къыжьэдэкIауэ игъащIэм зэхэсхакъым. Ар къызэрымыкIуэу цIыху зэпIэзэрытт, нэхъыщIэми пщIэ хуищIыфырт.
Консерваторэм сыщIэст абы щыгъуэ. СыкъэкIуэжауэ, радиом сыщIыхьауэ сыщыхуэзэм, къызоупщI мыпхуэдэ уи уэрэдыр жысIэ хъуну жеIэри. Мо ныбжь зиIэ, цIыхубэм фIыуэ ялъэгъуа уэрэджыIакIуэм си макъамэр зыщIэлъ, Бахъуэ БетIал итха «Сыт ягъэ кIын» жыхуиIэр зэригъэзэщIэну къудейр сэркIэ насыпу къэслъытэрт.
Къыхэзгъэщынут Нартан, КъылышбийхьэблэкIэ зэджэу щытам, Къуныжь Хьэждал и адэ ТIатIу пщIэшхуэ къыщы-хуащIу, фIэлIыкI щиIэу зэрыщытар. 1992 гъэм сэ ар къызжезыIэжауэ щытар Бжэмбей Гъузберщ. Таурыхъ куэди сигъэтхыжащ абы. Бэчмырзэ и усэ «Къэрэщей и гъыбзэ» жыхуиIэр Къуныжь ТIатIу игъэзащIэрт, апхуэдэуи ар бжьамияпщэ Iэзэуи щытащ. Къамылым бжьамий асыхьэтым къыхищIыкIырти, макъамэ дахэхэр къригъэкIыфырт. Абы къикIыращи, ТIатIу талант зэрыбгъэдэлъам шэч хэлъкъым.
Хьэждал и макъыр нэхъ зыхуэкIуэу щытар лирическэ-драматическэ тенор жыхуаIэрщ. Абы и макъым и плъыфэр щабабзэу, цIыкIуу апхуэдэт. Арагъэнщ Хьэждал цIэрыIуэ зыщIари.
ХьэIупэ ДжэбрэIил.
